《夏夜有怀王兄学》
明代·周是修

明月何烛烛，良夜亦悠悠。揽衣历前除，閒咏以销忧。

俯褰幽兰芳，仰视天汉流。鹑火司夏令，玉衡指炎州。

感兹气象易，念彼平生俦。山高而水深，于焉成阻脩。

嘉会邈难即，何以结绸缪。阴阳无停机，荣枯递相酬。

百年苦短短，况若参辰游。美酒聊足挥，丹经安可求。

愿君固贞节，岁寒保康休。终朝拾瑶草，三山寻十洲。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。